CELEX: 32020D2200
Language: lt
Date: 2020-12-17 00:00:00
Title: Komisijos įgyvendinimo sprendimas (ES) 2020/2200 2020 m. gruodžio 17 d. dėl pritarimo Europos piliečių iniciatyvai pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042 (pranešta dokumentu Nr. C(2020) 9226) (Tekstas autentiškas tik anglų kalba)

2020 12 23   
               
               
                  LT
               
               
                  Europos Sąjungos oficialusis leidinys
               
               
                  L 434/56
               
            
         KOMISIJOS ĮGYVENDINIMO SPRENDIMAS (ES) 2020/2200
         2020 m. gruodžio 17 d.
         dėl pritarimo Europos piliečių iniciatyvai pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042
         
            
               (pranešta dokumentu Nr. C(2020) 9226)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. liepos 15 d. Europos Parlamento ir Tarybos reglamentą (ES) 2020/1042, kuriuo, atsižvelgiant į COVID-19 protrūkį, nustatomos laikinosios priemonės, susijusios su Reglamente (ES) 2019/788 dėl Europos piliečių iniciatyvos numatytais rinkimo, tikrinimo ir nagrinėjimo etapų terminais (1), ypač į jo 2 straipsnio 2 dalį,
         pasikonsultavusi su Europos piliečių iniciatyvos komitetu, įsteigtu pagal Europos Parlamento ir Tarybos reglamento (ES) 2019/788 (2) 22 straipsnį,
         kadangi:
         
                     (1)
                  
                  
                     Reglamentu (ES) 2020/1042 nustatomos laikinosios su Europos piliečių iniciatyva susijusios priemonės, kuriomis siekiama spręsti problemas, iškilusias piliečių iniciatyvų organizatoriams, nacionalinėms administracijoms ir Sąjungos institucijoms po to, kai 2020 m. kovo mėn. Pasaulio sveikatos organizacija paskelbė COVID-19 protrūkį pasauline pandemija. Po šio paskelbimo valstybės narės per kelis mėnesius priėmė ribojamąsias kovos su visuomenės sveikatos krize priemones. Dėl to beveik visose valstybėse narėse sustojo viešasis gyvenimas. Todėl reglamentu pratęsti tam tikri Europos Parlamento ir Tarybos reglamente (ES) 2019/788 nustatyti terminai;
                  
               
                     (2)
                  
                  
                     Reglamentu (ES) 2020/1042 Komisijai taip pat suteikiami įgaliojimai dar trims mėnesiams pratęsti rinkimo laikotarpius, susijusius su iniciatyvomis, kurių rinkimo laikotarpis tam tikromis aplinkybėmis tęsiasi naujo COVID-19 protrūkio metu. Bet kokio tolesnio pratęsimo sąlygos yra panašios į sąlygas, kurios lėmė pradinį pratęsimą po COVID-19 protrūkio 2020 m. kovo mėn., t. y. bent ketvirtadalis valstybių narių arba kelios valstybės narės, atstovaujančios daugiau kaip 35 proc. Sąjungos gyventojų, turi taikyti reagavimo į COVID-19 pandemiją priemones, kurios labai trukdo organizatoriams rinkti pritarimo pareiškimus popierine forma ir informuoti visuomenę apie vykdomas iniciatyvas;
                  
               
                     (3)
                  
                  
                     nuo tada, kai 2020 m. liepos mėn. buvo priimtas Reglamentas (ES) 2020/1042, Komisija atidžiai stebėjo padėtį valstybėse narėse. 2020 m. spalio mėn. visoje Sąjungoje gerokai išaugus COVID-19 atvejų skaičiui, vis daugiau valstybių narių griežtino ribojamąsias priemones. Iki 2020 m. spalio mėn. pabaigos labai padaugėjo priemonių, kuriomis ribojamas laisvas piliečių judėjimas skirtingose valstybėse narėse, siekiant sustabdyti COVID-19 perdavimą arba jį sulėtinti;
                  
               
                     (4)
                  
                  
                     remdamasi turima informacija, Komisija padarė išvadą, kad rinkimo laikotarpių tolesnio pratęsimo sąlygos įvykdytos 2020 m. lapkričio 1 d. Keturios valstybės narės pranešė nuo tos dienos taikančios nacionalines izoliavimo priemones, kuriomis draudžiama arba iš esmės ribojama piliečių laisvė laisvai judėti jų teritorijoje. Be to, devynios valstybės narės pranešė, kad, nors netaiko nacionalinių izoliavimo priemonių, jos savo šalyje arba bent jau didelėje jos dalyje taiko panašaus ribojamojo poveikio visuomenės gyvenimui priemones. Tos priemonės taip pat daro didelį poveikį organizatorių gebėjimui rinkti pritarimo pareiškimus popierine forma ir informuoti visuomenę apie vykdomas iniciatyvas. Šį neigiamą poveikį lemia ribojamųjų priemonių derinys, apimantis vietos izoliavimo priemones, viešųjų erdvių prieinamumo apribojimus, parduotuvių, restoranų ir barų uždarymą arba ribotą atidarymą, griežtus viešųjų ir privačiųjų susibūrimų bei susirinkimų dydžio apribojimus ir komendanto valandos įvedimą. Remiantis šiuo metu turima informacija, tikėtina, kad tos priemonės arba panašų poveikį turinčios priemonės bus taikomos bent tris mėnesius;
                  
               
                     (5)
                  
                  
                     atitinkamos valstybės narės atstovauja bent ketvirtadaliui valstybių narių ir daugiau nei 35 proc. Sąjungos gyventojų;
                  
               
                     (6)
                  
                  
                     dėl šių priežasčių galima daryti išvadą, iniciatyvų, kurių rinkimo laikotarpis 2020 m. lapkričio 1 d. dar nebuvo pasibaigęs, atveju sąlygos, kuriomis pratęsiami pritarimo pareiškimų rinkimo laikotarpiai, yra įvykdytos Todėl šie surinkimo laikotarpiai turėtų būti pratęsti trims mėnesiams;
                  
               
                     (7)
                  
                  
                     iniciatyvų, kurių rinkimo laikotarpis prasidėjo nuo 2020 m. lapkričio 1 d. iki šio sprendimo priėmimo dienos, rinkimo laikotarpis turėtų būti pratęstas iki 2022 m. vasario 1 d.;
                  
               
                     (8)
                  
                  
                     iniciatyvoms, kurių rinkimo laikotarpis baigėsi laikotarpiu nuo 2020 m. lapkričio 1 d. iki šio sprendimo priėmimo dienos, šis sprendimas turėtų būti taikomas atgaline data,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Jei pritarimo Europos piliečių iniciatyvai (toliau – iniciatyva) pareiškimai buvo renkami 2020 m. lapkričio 1 d., ilgiausias su ta iniciatyva susijęs rinkimo laikotarpis pratęsiamas trijų mėnesių laikotarpiui.
            
            
               2.   Jei pritarimo iniciatyvai pareiškimų rinkimas prasidėjo laikotarpiu nuo 2020 m. lapkričio 1 d. iki 2020 m. gruodžio 17 d., su ta iniciatyva susijęs rinkimo laikotarpis pratęsiamas iki 2022 m. vasario 1 d.
            
         
         
            2 straipsnis
            Naujos šių iniciatyvų rinkimo laikotarpių pabaigos datos yra šios:
            
                        —
                     
                     
                        iniciatyvos „Greitas, sąžiningas ir veiksmingas klimato kaitos problemos sprendimas“ – 2021 m. vasario 6 d.;
                     
                  
                        —
                     
                     
                        iniciatyvos „Sanglaudos politika, skirta regionų lygiateisiškumui ir regionų kultūrai išsaugoti“ – 2021 m. vasario 7 d.;
                     
                  
                        —
                     
                     
                        iniciatyvos „Atleidimo nuo aviacinio kuro mokesčio Europoje panaikinimas“ – 2021 m. vasario 10 d.;
                     
                  
                        —
                     
                     
                        iniciatyvos „Anglies dioksido kaina – kovai su klimato kaita“ – 2021 m. balandžio 22 d.;
                     
                  
                        —
                     
                     
                        iniciatyvos „Spartinkime mokslo pažangą: kultūriniai augalai svarbūs!“ – 2021 m. balandžio 25 d.;
                     
                  
                        —
                     
                     
                        iniciatyvos „Išraukime korupciją su šaknimis – nutraukime paramą valstybėms, kurių teisminės institucijos po nustatyto termino liks neveiksmingos“ – 2021 m. birželio 12 d.;
                     
                  
                        —
                     
                     
                        iniciatyvos „Veiksmai dėl kritiškos klimato padėties“ – 2021 m. birželio 23 d.;
                     
                  
                        —
                     
                     
                        iniciatyvos „Saugokime bites ir ūkininkus! Bitėms nekenkiantis žemės ūkis – sveika aplinka“ – 2021 m. birželio 30 d.;
                     
                  
                        —
                     
                     
                        iniciatyvos „Uždrauskime ryklių žvejybą dėl pelekų – uždrauskime prekybą jais“ – 2021 m. spalio 31 d.;
                     
                  
                        —
                     
                     
                        iniciatyvos „RINKĖJAI BE SIENŲ. ES piliečiams – visas politines teises“ – 2021 m. gruodžio 11 d.;
                     
                  
                        —
                     
                     
                        iniciatyvos „Visoje ES įvesti besąlygines bazines pajamas“ – 2021 m. gruodžio 25 d.;
                     
                  
                        —
                     
                     
                        iniciatyvos „Libertà di condividere“ – 2022 m. vasario 1 d.;
                     
                  
                        —
                     
                     
                        iniciatyvos „Teisė į gydymą“ – 2022 m. vasario 1 d.
                     
                  
         
            3 straipsnis
            Šis sprendimas taikomas atgaline data toms iniciatyvoms, su kuriomis susijęs rinkimo laikotarpis baigėsi laikotarpiu nuo 2020 m. lapkričio 1 d. iki šio sprendimo priėmimo dienos.
         
         
            4 straipsnis
            Šis sprendimas skirtas:
            
                        —
                     
                     
                        iniciatyvos „Greitas, sąžiningas ir veiksmingas klimato kaitos problemos sprendimas“ organizatorių grupei;
                     
                  
                        —
                     
                     
                        iniciatyvos „Sanglaudos politika, skirta regionų lygiateisiškumui ir regionų kultūrai išsaugoti“ organizatorių grupei;
                     
                  
                        —
                     
                     
                        iniciatyvos „Atleidimo nuo aviacinio kuro mokesčio Europoje panaikinimas“ organizatorių grupei;
                     
                  
                        —
                     
                     
                        iniciatyvos „Anglies dioksido kaina – kovai su klimato kaita“ organizatorių grupei;
                     
                  
                        —
                     
                     
                        iniciatyvos „Spartinkime mokslo pažangą: kultūriniai augalai svarbūs!“ organizatorių grupei;
                     
                  
                        —
                     
                     
                        iniciatyvos „Išraukime korupciją su šaknimis – nutraukime paramą valstybėms, kurių teisminės institucijos po nustatyto termino liks neveiksmingos“ organizatorių grupei;
                     
                  
                        —
                     
                     
                        iniciatyvos „Veiksmai dėl kritiškos klimato padėties“ organizatorių grupei;
                     
                  
                        —
                     
                     
                        iniciatyvos „Saugokime bites ir ūkininkus! Bitėms nekenkiantis žemės ūkis – sveika aplinka“ organizatorių grupei;
                     
                  
                        —
                     
                     
                        iniciatyvos „Uždrauskime ryklių žvejybą dėl pelekų – uždrauskime prekybą jais“ organizatorių grupei;
                     
                  
                        —
                     
                     
                        iniciatyvos „RINKĖJAI BE SIENŲ. ES piliečiams – visas politines teises“ organizatorių grupei;
                     
                  
                        —
                     
                     
                        iniciatyvos „Visoje ES įvesti besąlygines bazines pajamas“ organizatorių grupei;
                     
                  
                        —
                     
                     
                        iniciatyvos „Libertà di condividere“ organizatorių grupei;
                     
                  
                        —
                     
                     
                        iniciatyvos „Teisė į gydymą“ organizatorių grupei.
                     
                  
         
            Priimta Briuselyje 2020 m. gruodžio 17 d.
            
               
                  Komisijos vardu
               
               Věra JOUROVÁ
               
                  Pirmininkės pavaduotoja
               
            
         
         
            (1)  OL L 231, 2020 7 17, p. 7.
         
            (2)  2019 m. balandžio 17 d. Europos Parlamento ir Tarybos reglamentas (ES) 2019/788 dėl Europos piliečių iniciatyvos (OL L 130, 2019 5 17, p. 55).